Philharmonie Lëtzebuerg
D'Philharmonie oder offiziell Salle de concerts Grande-Duchesse Joséphine-Charlotte, ass mat hirem "Groussen Auditorium", dem "Kammermusekssall" an dem "Espace découverte" mat zesumme ronn 1900 Plazen dat gréisst Gebai fir Opféierunge vu klassescher Musek zu Lëtzebuerg.

Se gouf vum franséischen Architekt Christian de Portzamparc entworf, an ass no der Groussherzogin Joséphine-Charlotte, der verstuerwener Fra vum Grand-Duc Jean genannt.

Se gouf de 26. Juni 2005 ageweit.

De President vum Opsiichtsrot war 2008 den Damien Wigny an duerno gouf dat de Pierre Ahlborn. Den Direkter war de Matthias Naske, zanter 2013 ass et de Stephan Gehmacher.

Gebai 
D'Gebai steet op der Place de l'Europe, um Kierchbierg. Et ass oval an huet ronderëm 823 filigran Sailen aus Stol.

1996 gouf vun der Administration des bâtiments publics en Architekteconcours ausgeschriwwen, bei deem de Portzamparc gewonnen huet. 2002 gouf mat den Aarbechten ugefaangen, déi am Ganzen 3 Joer gedauert hunn. De Bau huet 113,5 Milliounen Euro kascht.

D'Gebai ass schalldicht isoléiert, an d'Akustik an de Säll gouf mam Architektebüro Christian Bauer ofgestëmmt, wat d'Auswiel vum Material an d'Ariichtung betrëfft.

Gebai an Zuelen 
De Gesamtvolume vun der Philharmonie ëmfaasst 192.883  an d'total Fläch ass 20.000 . Et ass baussen 126 Meter laang (bannena maximal 109 Meter) an huet eng Héicht vu 25 Meter.

Groussen Auditoire 

De Groussen Auditoire, mat tëscht 1.200 a 1.500 Plazen, ass d'Häerzstéck vun der Philharmonie, ronderëm si Logen.

Schuke-Uergel 
D'Uergel ass vun der Uergelmanufaktur Karl Schuke vu Berlin, an huet 81 Regësteren, déi op 4 Manualer a Pedall verdeelt sinn. Mat 6.441 Päifen bei zwéi Spilldëscher an engem Manualëmfank vun c bis csup4 an d'Pedall c bis g' ass se geduecht als komplett Concertsuergel oder als Begleetinstrument.

Titularorganist ass de Maurice Clement, Professer aus dem Conservatoire vum Norden.

Kammermusekssall 
De Kammermusekssall huet ronn 300 Plazen, an eng Bün, op där maximal 40 Museker Plaz hunn.

Espace découverte 
Den Espace découverte ass e Sall vun 120 Plazen, dee fir elektro-akkustesch Musek ugeluecht ass.

Am Gebai si weiderhin: Eng Billeterie, eng Bar, Vestiairen, e VIP-Salon, Proufsäll, Loge fir d'Artisten an d'Museker, a Raimlechkeete fir déi technesch an administrativ Gestioun.

Statistiken
An der Philharmonie schaffe 75 Leit, déi fest ugestallt sinn; net mat derbäi gezielt sinn d'Prestateur-de-Servicen.

D'Zuel vun de Concerte geet stänneg an d'Luucht. An der Saison 2005/2006 waren et 214 Concerten, 2006/2007 waren et der 320, an 2007/2008 der 376.
Ronn 150.000 Leit sinn an der Saison 2005/2006 am Public gezielt ginn, 2006/2007 waren et der 164.000, dovu sinn der eng 20 %, déi net zu Lëtzebuerg wunnen. An der Saison 2007/2008 waren et 168.414 Leit.

Wat de Budget ugeet, sou huet dee sech fir d'Saison 2006/2007 op 12,65 Mio Euro belaf. 7,40 Mio Euro (59 %) dovu kommen aus dem Staatsbudget, 2,07 Mio (16 %) vum Verkaf vun Ticketen, 1,67 Mio (14 %) vum Mäzenat, 1,20 Mio vum Verloune vum Gebai (virun allem un den OPL) an d'Restauratioun, an 0,31 Mio (2 %) waren e Subsid fir Evenementer am Kader vun der Kulturhaaptstad.

D'Depense verdeele sech sou: 5,30 Mio (42 %) fir d'artistesch Programmatioun, 3,05 Mio (24 %) fir den Entretien vum Gebai, 2,9 Mio (23 %) fir Personal an de Fonctionnement, 1,10 Mi (9 %) fir Marketing a Kommunikatioun an 0,30 Mio (2 %) fir administrativ Ausgaben

Kuckt och 
 Orchestre philharmonique du Luxembourg

Um Spaweck 

Offiziell Websäit vun der Philharmonie
Ina Helweg-Notrott: "Architektonische Partitur in Weiss". Neue Zürcher Zeitung, 09. Juli 2005.
 

Ëffentlech Etablissementer zu Lëtzebuerg
P
Gebaier an der Stad Lëtzebuerg
Kierchbierg
Bauwierker 2005